Prečišćeni tekst Odluke o uslovima, načinu i postupku za dodjelu nagrade Opštine u okviru Glavnog grada - Golubovci obuhvata sljedeće propise:

1. Odluka o uslovima, načinu i postupku za dodjelu nagrade Opštine u okviru Glavnog grada - Golubovci ("Službeni list Crne Gore - opštinski propisi", br. 032/12 od 29.10.2012),

2. Odluka o izmjenama i dopuni Odluke o uslovima, načinu i postupku za dodjelu nagrade Gradske opštine Golubovci ("Službeni list Crne Gore - opštinski propisi", br. 010/15 od 27.03.2015),

3. Odluka o izmjenama i dopunama Odluke o uslovima, načinu i postupku za dodjelu nagrade Gradske opštine Golubovci ("Službeni list Crne Gore - opštinski propisi", br. 020/19 od 27.05.2019), u kojima je naznačen njihov dan stupanja na snagu.

ODLUKA

o uslovima, načinu i postupku za dodjelu nagrade Opštine u okviru Glavnog grada - Golubovci

("Službeni list Crne Gore - opštinski propisi", br. 032/12 od 29.10.2012, 010/15 od 27.03.2015, 020/19 od 27.05.2019)

Član 1

Ovom odlukom utvrđuju se uslovi, način i postupak za dodjelu Nagrade Opštine u okviru Glavnog grada - Golubovci - "08. februar".

Član 2

Nagrada Opštine u okviru Glavnog grada - Golubovci "08.februar" (u daljem tekstu: Nagrada), kao oblik javnog priznanja Opštine, dodjeljuje se svake godine za najbolja ostvarenja, postignute rezultate i doprinos razvoju Opštine na privrednom, naučnom, prosvjetnom, zdravstvenom, kulturnom, sportskom kao i drugim oblastima društvenog života, pojedincima organima, organizacijama i zajednicama.

Član 3

Nagrada se dodjeljuje pojedincima i pravnim licima sa teritorije Opštine u okviru Glavnog grada - Golubovci.

Nagrada se može dodjeljivati i pojedincima koji ne žive na teritoriji Opštine, ako njihova ostvarenja imaju poseban značaj za Opštinu.

Nagrada se ne može dodjeljivati za ostvarenje koje je nagrađeno jednom od nagrada utvrđenih Zakonom o državnim nagradama.

Izuzetno kada za to postoje značajni razlozi Nagrada se može dodijeliti posthumno.

Nagrada se može dodijeliti za životno djelo.

Član 4

U jednoj godini mogu se dodijeliti najviše tri nagrade.

Član 5

Nagrada se sastoji od plakete i novčanog iznosa.

Plaketa nagrade "8. februar" je u obliku kvadratne posrebrene ravne ploče od metalne legure, dimenzija 200 x 150 x 5 mm, na kojoj se nalazi se grb, iznad kojeg je ispisan tekst: Opština u okviru Glavnog grada Golubovci. Na sredini plakete je ispisan tekst: Nagrada 8. Februar dodjeljuje se za najbolja ostvarenja, postignute rezultate i doprinos razvoju Opštine u okviru Glavnog grada - Golubovci; prostor za ispisivanje imena i prezimena dobitnika nagrade; prostor za ispisivanje naziva djela i stvaralaštva za koje je dodijeljena nagrada; Broj, prostor za ispisivanje rednog broja; prostor za ispisivanje godine u kojoj je nagrada dodijeljena; tekst: Predsjednik Žirija; Prostor za ime i potpis; tekst: Predsjednik Skupštine Opštine u okviru Glavnog grada - Golubovci; prostor za ime i potpis.

Plaketa je smještena u kutiji od pliša tamno-plave boje, dimenzija 230x190x20mm.

Član 6

Novčani iznos nagrade dodjeljuje se u visini od 500 €.

Član 7

Pravo predlaganja kandidata za Nagradu imaju: građanin, grupe građana, privredna društva, javne službe, nevladine organizacije i drugi subjekti.

Obavještenje o pravu predlaganja kandidata za Nagradu objavljuje se na web stranici Opštine u okviru Glavnog grada - Golubovci, preko lokalnog radio emitera i u jednom dnevnom listu koji se distribuira na teritoriji Opštine, najkasnije do 30. novembra, godine za koju se nagrada dodjeljuje.

Član 8

Predlozi za Nagradu dostavljaju se u pisanoj formi sa obrazloženjem i dokumentacijom na osnovu koje se može ocijeniti vrijednost ostvarenih rezultata koji se predlažu za Nagradu.

Radi objektivne ocjene ostvarenih rezultata predloženih kandidata za Nagradu, Žiri može konsultovati naučne stručne institucije i udruženja.

Predlozi se dostavljanju Opštini u okviru Glavnog grada - Golubovci, Žiriju za dodjelu nagrade, od. 01. do 31. decembra godine za koju se Nagrada dodjeljuje.

Predlozi su dostupni javnosti.

Član 9

Odluku o dodjeli Nagrade donosi Žiri koga imenuje Skupština Opštine u okviru Glavnog grada - Golubovci.

Žiri sačinjavaju predsjednik i 4 (četiri) člana.

Žiri se imenuje na vrijeme od 4 (četiri) godine.

Žiri ima sekretara koji obavlja administrativne poslove za potrebe Žirija, a imenuje se iz reda službenika organa lokalne uprave.

Član 9a

Niko ne može dva puta uzastopno biti biran za člana Žirija.

Član Žirija koji je predložen za dodjelu Nagrade ne može učestvovati u radu Žirija.

Član 10

Žiri može punovažno odlučivati ako je na sjednici prisutno 2/3 članova. Odluku o dodjeli Nagrade Žiri donosi većinom glasova svih članova. Odluka o dodjeli Nagrade mora biti obrazložena i dostupna javnosti.

Nagrada se neće dodijeliti ukoliko Žiri utvrdi da predloženi kandidati nijesu ispunili uslove za njeno dodjeljivanje.

Član 11

Žiri donosi poslovnik o svom radu, kojim se uređuje način rada, kao i druga pitanja od značaja u postupku odlučivanja o dodjeli Nagrade.

Članovima Žirija pripada naknada za rad.

Član 12

Sredstva za Nagradu i sredstva za rad Žirija obezbjeđuju se Budžetom Opštine u okviru Glavnog grada - Golubovci.

Član 13

Nagradu dobitnicima uručuje Predsjednik Opštine na svečanoj sjednici Skupštine Opštine povodom praznika Opštine - "08. februar".

Član 14

Briše se. (Odluka o izmjenama i dopunama Odluke o uslovima, načinu i postupku za dodjelu nagrade Gradske opštine Golubovci, "Sl. list CG - OP", br. 20/19)

Član 14

Ova odluka stupa na snagu osmog dana od dana objavljivanja u "Sl. listu CG - Opštinski propisi".